Blusos

Blusos (Siphonaptera) – vabzdžių (Insecta) būrys, kuriam priklauso besparniai, iš šonų suploti, vikriai šokinėjantys vabzdžiai.

Kūnas apaugęs šereliais ir spygliukais. Galvos šerelių išsidėstymas turi svarbią reikšmę blusų sistematikoje. Lervos kirmėliškos, bekojės, gyvena paukščių lizduose, landose, savo šeimininkų namuose ir minta organinių medžiagų puvėsiais. Suaugusios blusos yra paukščių ir žinduolių ektoparazitai. Minta krauju, platina įvairias infekcines ligas, helmintus.

Lietuvoje plačiai paplitusios šios blusos:
 Žmoginė
 Šuninė
 Triušinė
 Vištinė ir kt.

Dauginimasis 
Patelei padėjus kiaušinėlį, šis vystosi į lervą, o iš lervos pavirsta į lėliukę, padengtą limpančiais siūlais, tam, kad  galėtų susilieti su dulkėmis ir niekieno netrukdomos galutinai išsivystyti. Visas vystymosi procesas dažniausiai trunka 25 — 50 dienų.

Nuorodos 
 Blusos, blusų visimo ciklas LT
 Blusos (Siphonaptera), išsami svetainė apie blusas rusų ir anglų k.
 Blusų pasaulis (angl. Fleas of the World)

Vabzdžiai